敍詩
作者：張祜
朝代：唐

paragraphs: 二雅泄詩源，滂滂接漣漪。
宣尼昔道{卄/氵史}，豁豁無阻疑。
小開作涇港，大漲爲塘陂。
可令萬頃澄，可使百派支。
生民苟灌溉，九穀長蕃滋。
何意束晳徒，《補亡》輒繼之。
安知去聖遠，立旨無乖隳。
五言起李陵，其什傷遠離。
雄材耻小用，屬詠隅成規。
後時班婕妤，團扇託憂悲。
枚情既云妙，蔡韻肯容卑。
建安陳思王，龍變五不知。
劉楨骨氣真，王粲文質奇。
阮公先興亡，陸氏以才推。
雅怨止潘子，高摽存左思。
延年得殊致，靈運拔英姿。
沈侯美玉蘊，謝守文錦摛。
江詞騁奇妙，鮑趣出孤危。
飄飄喜澤翁，於在務脫遺。
陳隋後諸子，往往沙可披。
拾遺昔陳公，强立制頹萎。
英華自沈宋，律唱{牙丿=丶}相維。
其間豈無長，聲病爲深宜。
江寧王昌齢，名貴人可垂。
波瀾到李杜，碧海東瀰瀰。
曲江兼在才，善奏珠纍纍。
四面近劉復，遠與何相追。
邇來韋蘇州，氣韻甚怡怡。
伶倫管尚在，此律誰能吹。